**ΓΙΩΡΓΟΣ ΚΟΥΤΡΟΥΛΗΣ**

**ΝΕΟΕΛΛΗΝΙΚΗ ΓΛΩΣΣΑ Α΄ ΛΥΚΕΙΟΥ**

Μέρος 1ο: Θεωρία, εφαρμογές, ασκήσεις

Προλογικά: ΤΑ ΟΡΙΑ ΤΗΣ ΛΕΞΗΣ

Ως λέξη ορίζεται ένας συνδυασμός φωνημάτων (φθόγγων με λειτουργική σημασία σε ένα αλφάβητο) που έχουν συγκεκριμένο σημασιολογικό αποτέλεσμα. Αυτή είναι η καθιερωμένη λειτουργία της λέξης στο πλαίσιο της «κανονιστικής γραμματικής» (της γραμματικής που βασίζεται σε κανόνες, οι οποίοι θα πιστοποιούν την «ορθή» χρήση της γλώσσας). Επομένως, σε ένα συμβατικό επίπεδο η λέξη λειτουργεί:

- Φωνητικά: ως ο συγκεκριμένος συνδυασμός ήχων-φθόγγων

- Σημασιολογικά: αποδίδει μια συγκεκριμένη και αυτόνομη σημασία

- Συντακτικά: μπορεί να συνδυαστεί με άλλες και να δομήσει προτάσεις

- Ιστορικά: είναι δείκτης μιας συγκεκριμένης ιστορικής γλωσσικής στιγμής, αλλά και αποτέλεσμα διαχρονικών εξελίξεων

- Εθνικά: ως δείγμα μιας εθνικής γλώσσας

- Πολιτισμικά: ως φορέας πολιτισμού και γραμματείας ενός λαού

- Ανθρωπολογικά-Κοινωνικά: ως πρωτογενές στάδιο της γλωσσικής κατάκτησης (όταν προφέρει συμβατικές λέξεις, θεωρείται ότι μιλά το νήπιο) και εισόδου στην ομόγλωσση κοινότητα.

Ωστόσο, σε ένα περισσότερο «φαντασιακό» επίπεδο (με βάση και το κείμενο του Τζιάνι Ροντάρι: Γραμματική της φαντασίας) η λέξη λειτουργεί:

- Συνειρμικά: ανακαλεί στη μνήμη (ή ανασύρει από το ασυνείδητο) σχετικές σημασίες ή ήχους- προθέματα-καταλήξεις

- Εννοιολογικά-νοητικά: οι έννοιες εντυπώνονται στο νου ως λέξεις. Ακόμα και η σκέψη μας φτάνει μέχρι εκεί, οπού μπορεί να αποδοθεί λεκτικά (Wittgenstein)

- δημιουργικά-ποιητικά-αντισυμβατικά: με τη λέξη μπορούμε να σπάσουμε τη γλωσσική «νόρμα» (κανονικότητα) και να εισέλθουμε έτσι στην ουσία της ποιητικής δημιουργίας

Και όλα αυτά (το «όλα» σχετικό) με τη λέξη…

ΓΛΩΣΣΑ ΚΑΙ ΓΛΩΣΣΙΚΕΣ ΠΟΙΚΙΛΙΕΣ

1**)** Τα όρια της γλώσσας: Η γλώσσα συχνά ορίζεται ως ένα συμβατικό (σημειακό) σύστημα συμβόλων, που δομείται από κανόνες και στοχεύει στην επικοινωνία. Ο ορισμός αυτός αποδίδει την πιο γνωστή λειτουργία της γλώσσας, την επικοινωνιακή. Η γλώσσα, όμως, χαρακτηρίζεται από πολύ περισσότερα στοιχεία:

- απεραντοσύνη: πέρα από τη χρηστική-επικοινωνιακή της λειτουργία, η γλώσσα εξωτερικεύει συναισθήματα, αγγίζει τις ψυχές των ανθρώπων, δημιουργεί πολιτισμό, προσεγγίζει τις πανανθρώπινες ιδέες και αξίες, χαρακτηρίζει τους λαούς (όπως σημειώνει ο Τριανταφυλλίδης) και εν τέλει δε χωρά σε κανένα βιβλίο περιγραφικής γραμματικής, ενώ κανένας φυσικός ομιλητής δεν μπορεί να καυχηθεί ότι κατέκτησε πλήρως τη γλώσσα!

- πολυμορφία: εκφράζει ποικίλες κοινωνικές ανάγκες, παρουσιάζει μορφολογική ποικιλία (διαγλωσσικά, αλλά και εντός της ίδιας γλωσσικής κοινότητας) και περιλαμβάνει γλωσσικούς μηχανισμούς που δίνουν τη δυνατότητα στον άνθρωπο να χρησιμοποιεί χιλιάδες είδη ομιλίας (πρακτικές εφαρμογές του ενδιάθετου λόγου που κατακτά κατά τα πρώτα πέντε έτη της ζωής του)

- παντοδυναμία: η σωστή χρήση της γλώσσας συνιστά δύναμη, ενώ η πνευματική καλλιέργεια μπορεί να μεγαλώσει αυτή τη δύναμη. Μάλιστα, η γλώσσα μπορεί να δώσει βήμα λόγου στον πολίτη, να καταστήσει σαφείς τις προθέσεις ενός συνομιλητή, να επιβάλει τις απόψεις της εξουσίας (π.χ. διατακτικός χαρακτήρας του στρατιωτικού νόμου), να αποδώσει την απόλυτη βεβαιότητα του θελήματος του θεού (αυτό ακριβώς επιτυγχάνει η οριστική αντί προστακτικής στις δέκα εντολές)...

2) Οι ποικιλίες της γλώσσας:

Η εθνική μας γλώσσα αποτελεί πλέον μια συνισταμένη πολλών ετερογενών στοιχείων. Τα στοιχεία αυτά προέρχονται από τη γλωσσική μας διαχρονία (τη διαχρονική εξέλιξη της γλώσσας μας ανά τους αιώνες), τη γεωγραφική ποικιλότητα, αλλά και ποικίλες κοινωνικές παραμέτρους. Όλες οι ποικιλίες μαζί συνθέτουν την εθνική μας γλώσσα, η οποία πλέον καλείται «νεοελληνική κοινή» (ο όρος σηματοδοτεί την οριστική επίλυση του «γλωσσικού ζητήματος», ήτοι της διαμάχης μεταξύ «καθαρολόγων» και «δημοτικιστών» για την επίσημη γλώσσα του νεοσύστατου τότε ελληνικού κράτους. Το φαινόμενο αυτό ονομάζεται στη γλωσσολογία «διμορφία»- αγγ.: diglossia)

α) Γεωγραφικές γλωσσικές ποικιλίες

Οριζόντια διαίρεση: Ιδίωμα, διάλεκτος, ιδιωματισμός, ιδιωτισμός

Ιδίωμα: γλωσσική παραλλαγή από την κοινή γλώσσα που βασίζεται σε γεωγραφικά-τοπικά χαρακτηριστικά. Έτσι, με βάση τις περιοχές στις οποίες συνηθίζονται, έχουμε ιδιώματα βόρεια, νότια, ανατολικά και δυτικά. Ενίοτε θεωρείται ιδίωμα η γεωγραφική γλωσσική παραλλαγή που δεν καλλιεργήθηκε λογοτεχνικά (οπότε και δεν κατοχυρώθηκε στη συνείδηση των ομόγλωσσων. Ενδεικτικά εδώ πρέπει να αναφερθεί ότι η λογοτεχνία συχνά «νομιμοποιεί» τη χρήση γλωσσικών τύπων, οι οποίοι μέχρι τότε θεωρούνταν αντικανονικοί ή ιδιωματικοί).

Διάλεκτος: γεωγραφική γλωσσική παραλλαγή από την κοινή σε μεγαλύτερη ένταση (σημαντικές αποκλίσεις σε φωνολογικό, μορφολογικό και σημασιολογικό επίπεδο) και , ίσως, σε μεγαλύτερη έκταση (π.χ. τα ποντιακά, τα τσακώνικα, τα κατωιταλικά και τα κρητικά θεωρούνται και διάλεκτοι).

Ιδιωματισμός: διαλεκτικός τύπος άγνωστος στην κοινή ( π.χ. κοιμόσαντε αντί κοιμόντουσαν)

Ιδιωτισμός: έκφραση που λέγεται μόνο στη γλώσσα μας με ιδιαίτερη σημασία (π.χ. κάναμε μαύρα μάτια να σε δούμε…)

Μ. Τριανταφυλλίδης, Νεοελληνική Γραμματική

*Άσκηση εφαρμογής*: εντοπίστε τα ιδιωματικά στοιχεία που υπάρχουν στα παρακάτω αποσπάσματα

«Να ξεραίνεται η γούλα μ’ αν ανασπάλλω την πατρίδα μ’, τον Πόντον» (Κώστας Π. Μαυρόπουλος)

«Ξηρανθήτω ημίν ο λάρυγξ εάν επιλαθώμεθά σου ω πάτριος ποντία γη» (Λεωνίδας Ιασονίδης)

«Σα θέλει δίκια να δοικά, πείσματα μη γυρεύει

ξύλα μη βάνει σ’ τη φωτιά, δίχως να μαγερέβη.» (κρητική παροιμία)

«Γρούσσα νάμου είνι τα Τσακώνικα. Ρωτήετε να νιούμ’ αλήωι» ( Γλώσσα μας είναι τα Τσακώνικα. Ρωτήστε να σας πουν – πινακίδα)

«Χαιρέτα μας τον πλάτανο και τις εφτά ραχούλες!»

*Άσκηση σύντομης παραγωγής λόγου*: Ο Μ. Τριανταφυλλίδης σημειώνει την ωφελιμότητα των τοπικών ιδιωμάτων, ιδίως όταν αξιοποιούνται σε λογοτεχνικά κείμενα και πλουτίζουν τη γραμματεία μας, ενώ επισημαίνει τον κίνδυνο που μπορεί να προκύψει από την άμετρη χρήση τους, αλλά και από μια πιθανή πολιτική εκμετάλλευσή τους για αποσχιστικούς λόγους. Ο M. Breal τονίζει ότι είναι ακριβώς αυτή η διαλεκτική διαφοροποίηση της αρχαίας ελληνικής που συντέλεσε στον εμπλουτισμό της ελληνικής γλώσσας και διέσωσε πολύτιμα εθνολογικά, λαογραφικά, τοπικά και εν γένει πολιτισμικά στοιχεία. Εσείς τι πιστεύετε σχετικά με την ύπαρξη των ιδιωμάτων; Ωφελούν ή βλάπτουν την κοινή μας γλώσσα;

β) Κοινωνικές γλωσσικές ποικιλίες

κάθετη διαίρεση: κοινωνικές διάλεκτοι

Η εποχή μας προσφέρεται για όλο και περισσότερη γενίκευση της χρήσης της κοινής γλώσσας και για όλο και περισσότερη αποδυνάμωση των ιδιωματικών στοιχείων (καθώς τα ομόγλωσσα μέλη της ελληνικής κοινωνίας έρχονται σε συνεχή επαφή με την κοινή γλώσσα μέσα από τα ΜΜΕ, την εκπαίδευση, τις δυνατότητες επικοινωνίας και συγκοινωνίας κ.α.). Ωστόσο, οι γλωσσικές διαφοροποιήσεις που βασίζονται σε κοινωνικές παραμέτρους (ηλικία, μόρφωση, φύλο, επάγγελμα, ιδεολογία…) συνεχίζουν να παρίστανται στην ελληνική γλωσσική πραγματικότητα. Όταν η διαφοροποίηση από την κοινή γλώσσα κωδικοποιηθεί σε σημασιολογικό επίπεδο και παγιωθεί σε συγκεκριμένες τάξεις ή ομάδες ομιλητών, τότε μιλάμε για το φαινόμενο της «αργκό» (στα γαλλικά «argot» ήταν το ιδίωμα των περιθωριακών ομάδων από το «argoter» που σήμαινε «επαιτώ»). Στα ελληνικά ο όρος αποδίδεται ως «ιδιόλεκτος» (κατ’ αναλογία προς τη διάλεκτο, μόνο που τώρα η διαφοροποίηση έχει κοινωνική και όχι γεωγραφική αιτιολογία). Ας δούμε , λοιπόν, τους συσχετισμούς της γλώσσας με τις διάφορες κοινωνικές παραμέτρους:

Γλώσσα και ηλικία: οι διάφορες ηλικίες χαρακτηρίζονται από διαφορές στην εκφορά της γλώσσας και σε λεξιλογικό, αλλά και σε συντακτικό επίπεδο (προτασιακές δομές-παραγωγή λόγου…)

*Ερώτηση ανάπτυξης*: ποια στοιχεία πιστεύεις ότι χαρακτηρίζουν το λόγο των παιδιών (νηπιακή και πρώιμη παιδική ηλικία) σε σχέση με το λόγο των ενηλίκων;

Γλώσσα και μόρφωση: είναι σαφές ότι το μορφωτικό επίπεδο επιδρά και διαφοροποιεί τη γλωσσική εκφορά του ατόμου, κυρίως από τη στιγμή που οι σπουδές στις ανώτερες βαθμίδες της εκπαίδευσης σχετίζονται με τον επιστημονικό λόγο.

*Ερώτηση ανάπτυξης*: θεωρείτε ότι η μόρφωση γενικότερα επιδρά στο γλωσσικό επίπεδο του ανθρώπου ή μόνο οι γλωσσικές σπουδές; Ποιες ιδιαίτερες γλωσσικές δεξιότητες θα αποκτήσει ένα άτομο που θα εντρυφήσει στην επιστήμη της γλώσσας;

Γλώσσα και κοινωνική ομάδα: η ιδιαίτερη κοινωνική ομάδα (οικογένεια, συνοικία, «τάξη») επηρεάζει σαφώς την εκφορά του λόγου, τις γλωσσικές επιλογές ή και την προφορά (όπως αναφέρεται και στα κείμενα των B. Jackson και D. Marsden για τους βρετανούς ομιλητές ανά ηλικία και κοινωνική τάξη). Το πεδίο αυτό απασχόλησε ιδιαιτέρως τον τομέα της Κοινωνιογλωσσολογίας. Μάλιστα, ένας γλωσσολόγος αυτής της σχολής, ο W. Labov ασχολήθηκε με μια «κοινωνιόλεκτο» της Νέας Υόρκης, την BEV (Black English Vernacular της συνοικίας του Χάρλεμ). Εκεί έκανε μια αξιοσημείωτη παρατήρηση για την προφορά του φθόγγου /r/, όταν αυτός ήταν στο τέλος λέξεων: οι ομιλητές της συνοικίας δεν πρόφεραν τον φθόγγο (σίγηση) όταν μιλούσαν μεταξύ τους (π.χ. θα πρόφεραν /fou/ και /flo/ αντί /four/ και /floοr/ αντιστοίχως. Αντίθετα, θα πρόφεραν τις ίδιες λέξεις σύμφωνα με τη «φωνητική νόρμα», όταν θα τις χρησιμοποιούσαν απέναντι σε πιο «επίσημους» συνομιλητές (τον διευθυντή του σχολείου, τον εργοδότη τους…)

*Ερώτηση ανάπτυξης*: Μπορείτε να παραθέσετε έναν φανταστικό διάλογο ανάμεσα σε έναν ηλικιωμένο και ένα νεαρό άτομο που χρησιμοποιεί στο λόγο του πολλά «ιδιολεκτικά» στοιχεία; (γονέας-παιδί, εκπαιδευτικός-μαθητής, παππούς-εγγονός…)

Γλώσσα και φύλο: οι κοινωνιογλωσσολόγοι θεωρούν ότι οι γλωσσικές επιλογές διαφοροποιούνται και με βάση το φύλο. Έτσι, διατυπώνεται η άποψη ότι η ομιλία των γυναικών είναι, κατά κανόνα, πιο επίσημη, πιθανόν λόγω των περισσότερων κοινωνικών συμβάσεων τις οποίες διαχρονικά έπρεπε να ακολουθούν. Τα συντηρητικά ηθικιστικά πρότυπα του παρελθόντος, λοιπόν, έφτιαχναν ένα πιο εκλεπτυσμένο γλωσσικό «προφίλ» για το γυναικείο φύλο

*Ερώτηση ανάπτυξης*: Σήμερα παρατηρούνται διαφοροποιήσεις ανάμεσα στον τρόπο ομιλίας των δύο φύλων; Τι έχει αλλάξει σε σχέση με το παρελθόν;

Κοινωνικό επίπεδο και υφολογικό επίπεδο- Γλώσσα και περίσταση:

Δεν είναι μόνο τα κοινωνικά χαρακτηριστικά του ομιλητή (μόρφωση, ηλικία, φύλο) που καθορίζουν την ποικιλία της γλώσσας, αλλά και οι κοινωνικές περιπτώσεις/ περιστάσεις κατά τις οποίες αυτός εκφράζεται. Έτσι, ο ομιλητής προσαρμόζει τους προσωπικούς εκφραστικούς του τρόπους κατά περίπτωση και δομεί το δικό του «ύφος». Μπορούμε να εντοπίσουμε τέτοιες διαφοροποιήσεις στη δομή και τους εκφραστικούς τρόπους ανάμεσα σε δύο επιστολές. Δηλαδή, αν και ανήκουν στο ίδιο επικοινωνιακό πλαίσιο (επιστολή), μπορεί να διαφέρουν, αν αλλάζει το επίπεδο των σχέσεων αυτών που αλληλογραφούν. Ας δούμε δύο χαρακτηριστικές κατηγορίες:

- Επίσημη επιστολή:

Τόπος, ημερομηνία

Επίσημη προσφώνηση (αξιότιμε κύριε…)

αφορμή («Έλαβα το θάρρος να συντάξω αυτήν την επιστολή με αφορμή…»)

ιδιότητα («Ως μαθητής/ εκπρόσωπος/ τηλεθεατής/ αναγνώστης της εφημερίδας σας, θεωρώ καθήκον μου να επισημάνω…»)

θέμα/ θέση (προκύπτει από τα δεδομένα ή τα ζητούμενα του στόχου μας)

κύριο μέρος/ ανάλυση/ επιχειρηματολογία

ανακεφαλαίωση/ προτροπή για συμμετοχή του αποδέκτη της επιστολής στο ζήτημα που απασχολεί τον αποστολέα/ κλείσιμο

αποφώνηση (με εκτίμηση, …)

- Φιλική επιστολή:

ανεπίσημη/ προσωπική προσφώνηση (φίλε μου…, αγαπητέ μου…)

αφορμή

στόχος/ κύρια ανάπτυξη

προσωπικές παρεκβάσεις/ συνειρμοί/ αναμνήσεις/ υπενθυμίσεις...

αποφώνηση (Γεια σου φίλε/ Σε χαιρετώ/Σε φιλώ…)

*Ερώτηση ανάπτυξης*: ποιες διαφορές πιστεύετε ότι υπάρχουν ανάμεσα στα παραπάνω είδη επιστολής ως προς τη δομή, τη θεματική ενότητα και τους εκφραστικούς τρόπους;

*Άσκηση εφαρμογής*: Να συντάξετε δύο σύντομες επιστολές. Η πρώτη θα αφορά την πρότασή σας προς το σύλλογο γονέων και κηδεμόνων για την προώθηση καλλιτεχνικών εκδηλώσεων στο χώρο του σχολείου εκτός ωρών διδασκαλίας.Η δεύτερη θα απευθύνεται σε έναν επιστήθιο φίλο σας που μόλις μετανάστευσε με την οικογένειά του στο εξωτερικό και ξεκίνησε το σχολείο εκεί.

3) Οι οπτικές της γλώσσας:

Η γλώσσα δίνει τη δυνατότητα στους ομιλητές της α) να ονομάσουν με διαφορετικές λέξεις ίδια δηλούμενα κι έτσι να φανεί η διαφορετική οπτική σε κάθε περίπτωση. Έτσι, ο πόλεμος ανάμεσα σε δύο χώρες (ουδέτερη οπτική από ένα εγχειρίδιο διεθνούς ιστορίας) μπορεί να χαρακτηριστεί εθνικο-απελευθερωτικός από τη μία εμπλεκόμενη χώρα ή γενοκτονία/ εθνοκάθαρση από την άλλη. Το ίδιο παρατηρούμε στις ειδήσεις, όπου αντί να δηλώνεται απλώς το γεγονός, συχνά φανερώνεται η οπτική γωνία του δημοσιογράφου με αποτέλεσμα να συσκοτίζεται τελικά η αλήθεια.

β) να φορτίσουν μια λέξη με διαφορετικές εκδοχές της ίδιας έννοιας σε σχέση (πέρα από την οπτική) και με τη συγκινησιακή- βιωματική ταύτιση προς τη συγκεκριμένη λέξη. Έτσι, αλλιώς θα βιώσουν και θα φορτίσουν την έννοια του έρωτα τα άτομα μιας προοδευτικής κοινωνίας κι αλλιώς οι κάτοικοι μιας χώρας που ζει σε καθεστώς συντηρητικού- θρησκευτικού «φονταμενταλισμού» (πρόκειται για τη ζηλωτική προσκόλληση στο θρησκευτικό δόγμα και την αναγωγή του σε υπέρτατο θεσμό και αξία του κράτους).

*Άσκηση εφαρμογής*: Εντοπίστε διαφορετικές οπτικές ομιλητών σε διάφορα επικοινωνιακά πλαίσια (στην οικογενειακή συζήτηση: πώς ονομάζετε εσείς κάποιες δραστηριότητές σας και πώς οι γονείς σας, στο σχολείο: πώς χαρακτηρίζουν οι εκπαιδευτικοί κάποιους συμμαθητές σας και πώς εσείς, στη γλώσσα των ΜΜΕ: πώς γνωστοποιεί την ψήφιση ενός νέου νόμου ένα αντιπολιτευόμενο μέσο, πώς ένα ουδέτερο και πώς ένα συμπολιτευόμενο…)

*Παραγωγή λόγου*: Γράψτε μια επιστολή προς το συμβούλιο των καθηγητών εκ μέρους του δεκαπενταμελούς συμβουλίου των μαθητών του σχολείου σας. Σε αυτήν παρουσιάστε συγκριτικά – αντιθετικά τη διαφορετική λεκτική προσέγγιση των πραγμάτων από τους διδάσκοντες, όταν πρόκειται για τους μαθητές - νέους, για τους ίδιους και γενικά για τη γενιά των μεγαλύτερων – παλαιότερων. Το ύφος της επιστολής να προσαρμοστεί στην περίσταση, ενώ η έκτασή της να κυμανθεί περίπου στις τριακόσιες λέξεις.

4) Η δημιουργικότητα της γλώσσας

Οι λειτουργίες της γλώσσας:

α) αναφορική: πρόκειται για την κυριολεκτική χρήση της γλώσσας, αυτήν που υπακούει στις γλωσσικές συμβάσεις και τηρεί τους κανονισμούς τους. Πρόκειται για την ιδιότητά της να σημαίνει τα δηλούμενα (δηλωτική χρήση) μέσω των μορφών. Ο Γ. Σεφέρης ονομάζει αυτήν τη λειτουργία «λογική».

β) ποιητική: εδώ το κέντρο βάρους μετατοπίζεται στο ίδιο το μήνυμα και τη μορφή του (ήχοι λέξεων, μεταφορική χρήση, παρηχήσεις, μέτρο, ρυθμός, εκφραστικά μέσα…). Πλέον το μήνυμα δε λειτουργεί πληροφοριακά, αλλά αισθητικά, δηλαδή με τη συγκινησιακή του εκδοχή. Έτσι, η γλώσσα αναδεικνύει και τη συνυποδηλωτική της ιδιότητα. Είναι προφανής ο λόγος, για τον οποίο αυτή η λειτουργία της γλώσσας αξιοποιείται κατά κόρον στην ποίηση, αφού αναδεικνύει τις αντισυμβατικές και δημιουργικές της δυνατότητες. Παράλληλα, σε ένα οποιοδήποτε κείμενο η εκτεταμένη χρήση μεταφορικής γλώσσας το καθιστά πιο άμεσο, παραστατικό, ενώ ταυτόχρονα συντελεί στην ευκολότερη κατανόηση σύνθετων εννοιών προσδίδοντας ελκυστικό χαρακτήρα στο λόγο.

*Άσκηση εφαρμογής*: εντοπίστε στα παρακάτω παραδείγματα πότε η γλώσσα χρησιμοποιείται λογικά, πότε συγκινησιακά και πότε μεικτά:

- «Το έδαφος , στο οποίο πατάμε, είναι ποτισμένο με το αίμα των ανθρώπων.» (W. Sofsky)

- «Η εφαρμογή της θανατικής ποινής θα έχει αποτρεπτική ισχύ. Αυτό δε σημαίνει ότι θα σταματήσουν οι δολοφονίες, αλλά είναι αναμενόμενο ότι θα μειωθούν.» (Θ. Λιανός)

- «Το τετράγωνο της υποτείνουσας ενός ορθογωνίου τριγώνου είναι ίσο με το άθροισμα των τετραγώνων των δυο κάθετων πλευρών» (επιστήμη)

- « Ο Λύσανδρος τότε έδωσε διαταγή στα πιο γρήγορα καράβια του να ακολουθήσουν τους Αθηναίους.» (Ξενοφών, Ελληνικά, απόδοση στη νέα ελληνική)

*Ερώτηση ανάπτυξης*: Ποιο ρόλο παίζει στην καθημερινότητά σας η επικοινωνία μέσω γραπτών μηνυμάτων από το κινητό τηλέφωνο; Σε αυτά η γλώσσα χρησιμοποιείται κυρίως με τη λογική ή με τη συγκινησιακή λειτουργία; Μπορείτε να δώσετε παραδείγματα για κάθε περίπτωση;

5) Ειδικές γλώσσες

Πρόκειται για ευδιάκριτες γλωσσικές ποικιλίες που δημιουργούνται από διάφορες επαγγελματικές ομάδες. Έτσι, έχουμε τις ειδικές γλώσσες επαγγελμάτων με ιδιότυπους όρους των αντίστοιχων ειδικοτήτων (νομικοί, γιατροί, εκπαιδευτικοί, μηχανικοί, οδηγοί…), αλλά και χρήση κοινών λέξεων που όμως χρωματίζονται με ιδιαίτερη σημασία από τις παραπάνω ειδικότητες. Στην πρώτη περίπτωση ανήκουν λέξεις όπως «δικαιόγραφο, ηπατικά ένζυμα, ημιαξόνιο…», ενώ χαρακτηριστική λέξη για τη δεύτερη περίπτωση θα ήταν η λέξη «άτομο» ( καθημερινή χρήση στο κοινωνικό λεξιλόγιο, αλλά και ειδικός χημικός όρος).

Επιστημονικό/ειδικό λεξιλόγιο: πρόκειται για τη χρήση όρων που συναντάμε σε κείμενα που ανήκουν στον επιστημονικό λόγο. Κάποιες φορές συγγραφείς ακόμα και πιο απλών δοκιμιακών κειμένων κάνουν χρήση επιστημονικού λεξιλογίου. Βασική αιτία που κάνουν αυτήν τη γλωσσική επιλογή είναι για να προσδώσουν αντικειμενικότητα στο λόγο τους και αναδείξουν ένα πιο επίσημο ύφος, παράλληλα με την κατάρτισή τους πάνω στο θέμα. Επίσης, ο επιστημονικός λόγος είναι σαφής, περιεκτικός, περιγραφικός και ερμηνευτικός, οπότε είναι πιο αποτελεσματικός για την απόδοση σύνθετων εννοιών, όταν αυτό απαιτείται.

*Άσκηση εφαρμογής*: συγκεντρώστε και καταγράψτε όρους από ειδικές γλώσσες κλάδων και επαγγελμάτων. Αν μπορείτε, χρησιμοποιήστε τους όρους σε προτάσεις για να φανεί η ιδιαίτερη σημασία τους (παρομοίως αν χρησιμοποιούνται και με άλλη σημασία σε άλλα γλωσσικά περιβάλλοντα).

6) Οργάνωση του λόγου

Η συνήθης τριμερής διάρθρωση κειμένων με πρόλογο, κυρίως θέμα και επίλογο προσαρμόζεται στην επικοινωνιακή περίσταση και τον ιδιαίτερο στόχο που επιδιώκεται μέσω του κειμένου. Τα περισσότερα κείμενα που οι μαθητές καλούνται να γράψουν αποβλέπουν στην πειθώ. Έτσι, η δομή που καλούνται να ακολουθήσουν αναπτύσσεται τριμερώς, όπως αναφέρθηκε, αλλά με έμφαση στην αιτιολόγηση των θέσεων και την απόδειξη (απόψεις, επιχειρήματα, αιτίες, συνέπειες, τρόποι αντιμετώπισης…). Πρόκειται, δηλαδή, για κείμενα που αναπτύσσουν τις ιδέες στον άξονα της λογικής. Υπάρχουν κείμενα που οργανώνουν το λόγο τους στον άξονα του χώρου (περιγραφικά) ή στον άξονα του χρόνου (αφηγηματικά με χρονική συνοχή και σχέσεις προτερόχρονου , σύγχρονου και υστερόχρονου).

- Η οργάνωση του λόγου και το επιχείρημα:

Ως επιχείρημα ορίζεται μια ακολουθία προτάσεων ή ιδεών σε λογική σχέση μεταξύ τους ( η επόμενη να προκύπτει λογικά από την προηγούμενη) που καταλήγουν σε ένα τελικό συμπέρασμα. Τα κείμενα που αποβλέπουν στην πειθώ (απόδειξη θέσης/θέσεων) δομούνται με μια σειρά επιχειρημάτων. Έτσι, η συνήθης δομή τους είναι η εξής:

Πρόλογος: εισαγωγή- προβολή θέσης (απόφανση)

Κυρίως θέμα: διευκρίνιση- επεξήγηση- αιτιολόγηση

Επίλογος: Συμπέρασμα

*Άσκηση εφαρμογής*: αναζητήστε τη λογική σχέση των προτάσεων στο παρακάτω εκτεταμένο επιχείρημα (επιχείρημα έκθεσης):

« Σε μια εποχή κοινωνικής, πολιτικής, πολιτιστικής και, κυρίως, οικονομικής παγκοσμιοποίησης απαιτούνται κοινές δράσεις ή και αντιδράσεις. Ο κόσμος ενοποιείται υπό το φάσμα της κοινωνικής ομοιομορφίας, της πολιτικής- αστικής κανονικότητας, των πολιτιστικών «κλισέ» και, κυρίως, της διεθνούς κυριαρχίας της «οικονομίας των αγορών». Σε αυτό το πλαίσιο, πλέον, καλούνται να συνεργαστούν τα κράτη και να έρθουν σε επαφή οι πολίτες. Η συνεργασία μπορεί να έχει δραστικό- τελεστικό χαρακτήρα από την πλευρά των κρατών- εξουσιών. Μπορεί, όμως, και να αποκτήσει κινηματικό- αντιδραστικό χαρακτήρα απέναντι σε αυτό το μοντέλο της διεθνούς ισοπεδωτικής «αγοραιοποίησης». Σε κάθε περίπτωση απαρχή των επαφών θα είναι η γλωσσική προσέγγιση. Γι’ αυτό και η γλωσσομάθεια καθίσταται, ούτως ή άλλως, απαραίτητη…»

(διασκευασμένο κείμενο του γράφοντα από το βιβλίο του Ν. Φωτόπουλου «Περιεκτική δημοκρατία: δέκα χρόνια μετά»)

Συλλογισμοί: Η διαδικασία με την οποία ο νους καταστρώνει ένα επιχείρημα λέγεται συλλογισμός ή συλλογιστική πορεία. Οι συλλογισμοί διακρίνονται σε υποκατηγορίες με βάση συγκεκριμένα κριτήρια (διαιρετικές βάσεις):

- με βάση τον αριθμό των προκειμένων (προτάσεων-κρίσεων που προηγούνται του συμπεράσματος) χωρίζουμε τους συλλογισμούς σε άμεσους (με μία προκείμενη) και έμμεσους (με τουλάχιστον δύο προκείμενες).

Π.χ. « Οι πλανήτες είναι ετερόφωτοι,

άρα και η γη είναι ετερόφωτη» (άμεσος συλλογισμός)

« Οι πλανήτες είναι ετερόφωτοι,

η γη είναι πλανήτης,

άρα η γη είναι ετερόφωτη» (έμμεσος συλλογισμός)

- με βάση το είδος προτάσεων των προκειμένων χωρίζουμε τους συλλογισμούς σε κατηγορικούς (με προκείμενες- προτάσεις κρίσης- απλά κατηγορήματα), υποθετικούς (με προκείμενες που περιλαμβάνουν υποθετικά σκέλη) και διαζευκτικούς (με προκείμενες που περιλαμβάνουν διάζευξη).

Π.χ. ο παραπάνω συλλογισμός είναι κατηγορικός, καθώς βασίζεται σε απλές κατηγορικές (καταφατικές) προτάσεις κρίσης. Αν η πρώτη προκείμενη ήταν: «Αν οι πλανήτες είναι ετερόφωτοι…», θα ήταν υποθετικός, ενώ αν η πρώτη προκείμενη ήταν: «Οι πλανήτες είναι ετερόφωτοι ή αυτόφωτοι…», θα ήταν διαζευκτικός.

- με βάση καθαυτή τη συλλογιστική πορεία χωρίζουμε τους συλλογισμούς σε παραγωγικούς (από το γενικό συμπεραίνουμε για τα επιμέρους), επαγωγικούς (από τα επιμέρους συμπεραίνουμε για το σύνολο-γενικό) και αναλογικούς (από τα επιμέρους- ειδικά συμπεραίνουμε πάλι για τα επιμέρους).

Έτσι, π.χ. ο παραπάνω συλλογισμός με τους πλανήτες είναι παραγωγικός καθώς από το γενικό (τους πλανήτες) συμπεραίνει για το ειδικό (τη γη).

*Άσκηση εφαρμογής*: 1) στο εκτεταμένο επιχείρημα της προηγούμενης άσκησης (το επιχείρημα έκθεσης) εντοπίστε τη θέση/ απόφανση, τη συλλογιστική διαδικασία και το συμπέρασμα.

2) αναγνωρίστε το είδος των παρακάτω συλλογισμών με βάση τον αριθμό των προκειμένων, το είδος των προτάσεων των προκειμένων και τη συλλογιστική τους πορεία. Ποιους από αυτούς θεωρείτε πειστικούς;

-Στην εποχή μας έχουν συμβεί ισχυρές κλιματικές αλλαγές,

είδη της χλωρίδας και της πανίδας έχουν εξαφανιστεί,

τα στοιχεία της βιόσφαιρας αλλοιώνονται,

νέες απειλητικές ασθένειες έχουν κάνει την εμφάνισή τους.

Άρα, η οικολογία μας δείχνει να βρίσκεται σε κίνδυνο.

- Ο Ν. διάβασε και πέτυχε στις εξετάσεις,

ο Μ. διαβάζει πολύ.

Άρα, και ο Μ. θα πετύχει στις εξετάσεις.

- Οι Έλληνες είναι φιλόξενοι,

ο Κ. είναι Έλληνας.

Άρα, ο Κ. είναι φιλόξενος

- Το κάπνισμα συνηθίζεται σε φτωχές κοινωνίες.

Έτσι εξηγείται, λοιπόν, και η αύξηση των κρουσμάτων της Χ.Α.Π. (χρόνιας αποφρακτικής πνευμονοπάθειας) στις κοινωνίες αυτές.

- Η οργάνωση του λόγου και η αιτιολόγηση:

Όπως είδαμε και πριν, τα κείμενα που αποβλέπουν στην πειθώ βασίζονται πολύ στη λογική σχέση της αιτιολόγησης, δηλαδή της θεμελίωσης-εξήγησης (γιατί είναι σωστή) ή ανασκευής μιας θέσης (γιατί πρέπει να αναιρεθεί). Η συνήθης δομή των αποδεικτικών κειμένων τοποθετεί τη θέση-απόφανση πριν από τις αποδείξεις (παραγωγή), κάποτε όμως ξεκινάει από το ειδικό υποστηρικτικό υλικό και καταλήγει σε γενικό συμπέρασμα (επαγωγή), ενώ άλλοτε ξεκινάει από κάτι μερικό και οδηγείται σε κάτι επίσης μερικό (αναλογία).

Η αιτιολόγηση μιας θέσης μέσα σε παράγραφο (τρόπος ανάπτυξης παραγράφου με αιτιολόγηση) ή κείμενο μπορεί να γίνει με ποικίλους τρόπους:

- συλλογισμοί-επιχειρήματα

- αιτιολογικές προτάσεις (δευτερεύουσες επιρρηματικές εισαγόμενες α)με συνδέσμους: επειδή, γιατί , διότι, αφού, που β)με προθετικές/επιρρηματικές φράσεις: λόγω του ότι…, από τη στιγμή που…)

- αιτιολογικές διαρθρωτικές λέξεις: λόγω του…, ένεκα του…,βάσει του/της…

- ρήματα που δηλώνουν αιτιολόγηση: οφείλεται, δικαιολογείται-αιτιολογείται, αποδίδεται σε…

- τεκμήρια: στατιστικές ενδείξεις, γνώμες-μαρτυρίες ειδικών, έρευνες…

- άλλοι εκφραστικοί τρόποι , π.χ. μέσα σε υποθετικούς λόγους («είναι δική σου ευθύνη, αν δεν προετοιμάστηκες για το διαγώνισμα.»)

*Άσκηση εφαρμογής*: Εντοπίστε τη δομή (θεματική περίοδο, σχόλια, κατακλείδα) και την αποδεικτική διαδικασία (πώς διαρθρώνεται-οργανώνεται η αιτιολόγηση) της ακόλουθης παραγράφου:

«Οι λόγοι που μας σπρώχνουν στη γλωσσομάθεια είναι πολλοί. Πρώτα πραχτικοί: χρειαζόμαστε την ξένη γλώσσα για τη ζωή, για να συνεννοούμαστε με τους αλλόγλωσσους άμα ταξιδεύομε στην πατρίδα τους , ή και στον τόπο μας, ιδίως όμως για το επάγγελμα που ενδεχομένως θα διαλέξωμε (λ.χ. έμπορος υπάλληλος, δαχτυλογράφος, διπλωμάτης κτλ). Μας χρειάζεται έπειτα η ξένη γλώσσα αν ετοιμαζόμαστε για στάδιο επιστημονικό, αφού με αυτή, και μάλιστα με αυτές, θα καταρτιστούμε αρτιότερα και θα μπορούμε να καταφύγωμε στην ξενόγλωσση βιβλιογραφία. Τέλος με την ξένη γλώσσα ερχόμαστε σε επικοινωνία, επιπόλαιη ή βαθύτερη, με τις ξενόγλωσσες λογοτεχνίες και με τον ευρωπαϊκό πολιτισμό.»

Μ. Τριανταφυλλίδης: «Οι ξένες γλώσσες και η αγωγή»

*Παραγωγή λόγου*: Διατυπώστε τα δικά σας επιχειρήματα υπέρ ή κατά της γλωσσομάθειας σε ένα κείμενο 300 περίπου λέξεων, που θα βασιστεί στη λογική σχέση της αιτιολόγησης (ξεκινήστε με τη θέση-απόφανση επί του θέματος, συνεχίστε με άλλα επιχειρήματα για να στηρίξετε τη θέση σας και καταλήξτε σε ένα τελικό συμπέρασμα).

Πειθώ στη Διαφήμιση:

Η δομή του διαφημιστικού λόγου δεν είναι συγκεκριμένη. Οι διαφημιστές επιλέγουν διάφορες τακτικές πειθούς, γλωσσικά μέσα και συντακτικά σχήματα πάντα σε σχέση με την αποτελεσματικότερη προβολή του διαφημιζόμενου προϊόντος. Ο βασικός σκοπός, δηλαδή, της διαφήμισης καθορίζεται από τον θεμελιώδη νόμο της αγοράς (προσφορά-ζήτηση). Ακόμα και σε διαφημιστικά κείμενα που , εκ πρώτης όψεως, δείχνουν γλωσσικά ατημέλητα, ο σκοπός συχνά λανθάνει (κρύβεται) και είναι πάντα επικεντρωμένος στην προσέλκυση του δέκτη-καταναλωτή. Ας δούμε τώρα διάφορους τρόπους με τους οποίους επιδιώκεται η πειθώ στη διαφήμιση:

- η μορφή του διαφημιστικού μηνύματος: μήνυμα άμεσο, αφηγηματικό, μονόλογος «καταναλωτή», διάλογος με «δημοσιογράφο», χρήση εικόνας, μήνυμα τεχνασμάτων (τραγούδια, ποιήματα, σλόγκαν, αλληγορίες…) και μήνυμα που αναπτύσσει επιχειρήματα.

- ο ιδιαίτερος «δίαυλος» επικοινωνίας: μηνύματα που προορίζονται για το ραδιόφωνο, την τηλεόραση, το διαδίκτυο, αφίσες, «φέιγ βολάν»…

- οι τεχνικές πειθούς: επίκληση στη λογική, στο συναίσθημα, στην αυθεντία, στο ήθος του πομπού (αξιοπιστία της διαφημιζόμενης εταιρείας), επίθεση στον αντίπαλο («μαύρη» διαφήμιση), συνειρμός ιδεών (λεκτικά υπονοούμενα που διασυνδέουν αυτόματα ιδιότητες του προϊόντος με εμπειρίες-συναισθήματα), λανθάνων αξιολογικός χαρακτηρισμός (έπαινος προς τον αγοραστή αντί για το προϊόν καθαυτό), αναλυτική περιγραφή και επίδειξη των ιδιοτήτων του προϊόντος.

- γλωσσικά μέσα: χρήση ρηματικών προσώπων (το β΄ προσδίδει περισσότερη αμεσότητα και συναίσθημα οικειότητας με το δέκτη), επιλογή εγκλίσεων (οριστική-πραγματικό, προτρεπτική/αποτρεπτική υποτακτική, προστακτική για επιτακτικό, άμεσο και δεσμευτικό ύφος), εκφραστικά μέσα (μεταφορές, παρομοιώσεις, προσωποποιήσεις, εικόνες, υπερβολές…), ειδική ορολογία (από τον συναφή κλάδο στον οποίο ανήκει το διαφημιζόμενο προϊόν), ηχητικά σχήματα (παρηχήσεις, ομοιοκαταληξία), λεκτικός πληθωρισμός (συσσώρευση συνωνύμων, «βερμπαλισμός»-λεκτικός εντυπωσιασμός για την καθήλωση του δέκτη).

*Άσκηση εφαρμογής*: καταγράψτε δύο διαφημιστικά μηνύματα από τα Μ.Μ.Ε. (χωρίς να μεταφέρετε το όνομα του προϊόντος ή της εταιρείας). Στη συνέχεια αναγνωρίστε τους τρόπους με τους οποίους προσπαθεί να πείσει καθένα από αυτά.

Ο ΛΟΓΟΣ: Προφορικός και γραπτός λόγος

Χαρακτηριστικά της ομιλίας (προφορικού λόγου)

Παροδικότητα: τα ακουστικά αισθήματα εντυπώνονται συνήθως μόνο στη βραχυπρόθεσμη μνήμη μας. Ο «χρόνος ζωής» του προφορικού λόγου μπορεί να παραταθεί με τα τεχνικά μέσα μαγνητοφώνησης-μαγνητοσκόπησης.

Παραγλωσσικά γνωρίσματα: επιτονισμός (η κύμανση της φωνής-ο τόνος ,που πληροφορεί για τη συναισθηματική διάθεση του ομιλητή ή για το είδος-περιεχόμενο των προτάσεων, π.χ. ερωτηματικές, επιφωνηματικές, επιθυμίας…), παύσεις, προφορά, ένταση φωνής

Εξωγλωσσικά γνωρίσματα: χειρονομίες, κινήσεις, μορφασμοί, διάθεση

Διατομικότητα: συνήθως απευθύνεται σε δέκτη παρόντα την ίδια χρονική στιγμή

Αμεσότητα-προχειρότητα: συχνά το μήνυμα εκφέρεται χωρίς προηγούμενη νοητική επεξεργασία, γι’ αυτό και αρκετές φορές χαρακτηρίζεται από προφορικές «αντιγραμματικότητες»

Ελλειπτικότητα: ελλειπτικές-ανολοκλήρωτες-επιφωνηματικές προτάσεις, «γεμίσματα» (εε, χμ…), παύσεις

Μικροπερίοδος λόγος: «κοφτές» προτάσεις, συχνά με παρατακτική σύνδεση ή ασύνδετο σχήμα (για λόγους λιτότητας και ταχύτητας στην ομιλία μας)

*Άσκηση εφαρμογής* : εντοπίστε χαρακτηριστικά του προφορικού λόγου σε μια συνομιλία σας με κάποιο οικείο πρόσωπο (φίλο, συγγενή…)

Χαρακτηριστικά του γραπτού λόγου:

Διατήρηση στο χρόνο: «Τα γραπτά μένουν» (Scripta manent)

«μοναχικότητα»: ο συνομιλητής κατά κανόνα απουσιάζει και θα παρέλθει χρονικό διάστημα μέχρι να προσλάβει το μήνυμα (ιδιαίτερη περίπτωση-εξαίρεση αποτελεί η σύγχρονη ανταλλαγή μηνυμάτων μέσω των τεχνολογικών πολυμέσων, όπου οι συνομιλητές μπορεί και να βρίσκονται στον ίδιο χώρο, αλλά να ανταλλάζουν γραπτά μηνύματα!)

Δυνατότητα επεξεργασίας του κειμένου από τον πομπό : αυτό σημαίνει ότι τα γραπτά κείμενα είναι, συνήθως, πιο επιμελημένα ως προς τη δομή, τη σύνταξη και τις εκφραστικές επιλογές

Σαφήνεια-ακρίβεια-πυκνότητα : ο γραπτός λόγος πρέπει να συμπυκνώνει τα νοήματα, αλλά και να καλύπτει πιθανές απορίες του δέκτη (που είναι απών) μέσω της σαφούς διατύπωσης.

Μακροπερίοδος λόγος-υποτακτική σύνδεση : μεγαλύτερα διαστήματα ανάμεσα στις τελείες και δευτερεύουσες προτάσεις. Ο λόγος είναι ότι ο γραπτός λόγος συχνά αποδίδει πιο σύνθετες έννοιες που απαιτούν την υποτακτική σύνδεση προτάσεων (αιτιολόγηση, χρονική σχέση, ειδίκευση, συμπέρασμα, υπόθεση, εναντίωση, αναφορά…). Επίσης, μέσω του γραπτού λόγου δίνεται η δυνατότητα στον πομπό να αναδείξει τις γνώσεις του επί του θέματος (σε αυτήν την περίπτωση μπορεί να κάνει χρήση της διαδοχικής υπόταξης, δηλαδή αρκετών διαφορετικών δευτερευουσών προτάσεων που θα περιστοιχίζουν μία κύρια)

Οργάνωση του λόγου : όπως δείξαμε και στο προηγούμενο κεφάλαιο (οργάνωση του λόγου, επιχείρημα, αιτιολόγηση…), στο γραπτό λόγο συνήθως η δομή είναι αυστηρή (τριμερής), οι ιδέες παρουσιάζονται με λογική σειρά και τα επιχειρήματα διαρθρώνονται με σκοπό την πειθώ. Αυτό απαιτεί επιμέλεια.

Συνοχή : πρόκειται για την εξωτερική («μορφική») σχέση ανάμεσα σε λέξεις /περιόδους/ παραγράφους ενός ευρύτερου κειμένου. Ουσιαστικά οδηγεί στη λογική και φυσική μετάβαση ανάμεσα στα διάφορα αυτά μέρη. Επιτυγχάνεται με:

- διαρθρωτικές-συνδετικές λέξεις-φράσεις (συνδέσμους, κειμενικά επιρρήματα, προθετικές φράσεις-σύνολα π.χ. «Ωστόσο, Αντιθέτως, Πέραν τούτου…»)

- χρήση αντωνυμιών/επιρρημάτων (σχέση αντικατάστασης) : αυτό σημαίνει, τότε είναι που…

- επαναλήψεις λέξεων ή παρόμοιων σημασιών: αυτούσιες λέξεις-φράσεις από την προηγούμενη περίοδο/παράγραφο ή συνώνυμες σημασίες (π.χ. ελευθερία-ανεξαρτησία)

- σχέση υπερώνυμου-υπωνύμων : μια ευρύτερη σημασία που περιλαμβάνει μερικότερες έννοιες, π.χ. ΜΜΕ – τηλεόραση, ραδιόφωνο, εφημερίδα…

- παραλείψεις λέξεων/ όρων: ακόμα και όταν παραλείπεται ένας συντακτικός ή νοηματικός όρος από την προηγούμενη παράγραφο/περίοδο, αυτό αποτελεί δείκτη συνοχής με τα προηγούμενα (μέσω της εννοούμενης διασύνδεσης), π.χ. «Οι νέοι δεν ευθύνονται για το σημερινό αδιέξοδο. Δεν το δημιούργησαν.» Παρατηρούμε εδώ την παράλειψη του ουσιαστικού-υποκειμένου «οι νέοι».

Συνεκτικότητα : πρόκειται για τη νοηματική («εσωτερική») σχέση ανάμεσα σε περιόδους μιας παραγράφου ή (συνηθέστερα) ανάμεσα σε παραγράφους ενός ευρύτερου κειμένου. Η σχέση αυτή μπορεί να καθοριστεί από τον άξονα της λογικής και των διαρθρωτικών λέξεων (αντίθεση, προσθήκη, χρονική σχέση, συμπέρασμα-αποτέλεσμα, αιτιολόγηση, προβλήματα-λύσεις…).Π.χ. για τη στάθμιση της νοηματικής σχέσης ανάμεσα σε δυο παραγράφους μπορούμε να αξιοποιήσουμε τη διαρθρωτική λέξη, με την οποία τυχόν ξεκινάει (αν ,ας πούμε, στην αρχή της δεύτερης παραγράφου υπάρχει η λέξη «Επίσης», τότε η νοηματική σχέση ανάμεσα στις δύο αυτές παραγράφους είναι η προσθήκη).

*Άσκηση εφαρμογής* : α) αναγνωρίστε το είδος της σύνδεσης (παρατακτική, υποτακτική, ασύνδετο σχήμα) που υπάρχει ανάμεσα στις προτάσεις του παρακάτω χωρίου:

« Η καίρια συμβολή του Καναδού συγγραφέα δεν είναι ότι επισήμανε την τεράστια – τρομαχτική, συχνά- εμβέλεια των μέσων αυτών, πράγμα που το ξέρει πια ο καθένας, αλλά ότι διέγνωσε κι ανέλυσε την ιστορική σημασία τους για τον τρόπο σκέψης και δράσης του ανθρώπου, για την ίδια την ανέλιξη του ανθρώπινου πολιτισμού.»

β) να εντοπίσετε τους τρόπους με τους οποίους επιτυγχάνεται η συνοχή ανάμεσα στις περιόδους της παρακάτω παραγράφου:

« Την αποφασιστική ώθηση σ’ αυτή την εξέλιξη την έδωσε η εφεύρεση της τυπογραφίας από τον Γουτεμβέργιο. Τα 26 ανάγλυφα, κινητά στοιχεία του που τυπώνονταν πάνω σε χιλιάδες ομοιόμορφα φύλλα αναπαράγοντας το ίδιο μορφικά κείμενο, στάθηκαν η πηγή και το πρότυπο της παραγωγής (…). Ήταν, αυτό, η βάση της σύγχρονης τεχνολογίας. Και το βιβλίο στάθηκε το πρώτο προϊόν της καταναλωτικής κοινωνίας».

γ) να αναγνωρίσετε τη νοηματική σχέση (συνεκτικότητα) της παραπάνω παραγράφου με την αμέσως επόμενή της:

«Αλλά και παραπέρα: το τυπωμένο βιβλίο –λέει πάντα ο Μακ Λούαν- έγινε η αφετηρία δυο αποφασιστικών παραγόντων του νεότερου ευρωπαϊκού πολιτισμού: του ατομικισμού (…) και του εθνικισμού (…).

Τα αποσπάσματα είναι από το κείμενο του Μάριου Πλωρίτη : Ένας προφήτης των «μέσων» Ο ΜΑΡΣΑΛ ΜΑΚ ΛΟΥΑΝ ΚΑΙ Η ΕΠΙΚΟΙΝΩΝΙΑ (από το σχολικό βιβλίο)

Συνδυασμός προφορικού και γραπτού λόγου: υπάρχουν ορισμένες περιπτώσεις-επικοινωνιακές περιστάσεις, όπου ο πομπός καλείται να προσχεδιάσει προφορικό λόγο (π.χ. μια διάλεξη, μια εισήγηση, ένας πολιτικός λόγος…). Πρόκειται, δηλαδή, για ένα μεικτό είδος λόγου που θα συνδυάζει την οργάνωση του γραπτού (όπως τη δείξαμε προηγουμένως) με στοιχεία προφορικότητας (προσφώνηση, αφόρμηση, α΄/β΄ πρόσωπο, προτρεπτικό/αποτρεπτικό ύφος, παρακινητική εντολή προς τον/τους δέκτη/δέκτες, επανάληψη της αρχικής προσφώνησης σε άλλο μέρος του κειμένου κλπ.)

Τελεστικός λόγος (προφορικός και γραπτός) : Πρόκειται για το είδος του λόγου μέσω του οποίου συντελείται μια πράξη. Για παράδειγμα, το απολυτήριο του Ελληνικού Στρατού, πέρα από την πληροφορικότητα που επιτυγχάνει, πιστοποιεί-δηλώνει-εκτελεί μια πράξη (γραπτός τελεστικός λόγος). Αναλόγως, η φράση «λύεται η συνεδρίαση» από τον Πρόεδρο της Βουλής των Ελλήνων αποτελεί μια λεκτική πράξη (προφορικός τελεστικός λόγος)

*Άσκηση εφαρμογής* : να διακρίνετε τις φράσεις που ακολουθούν σε δυο κατηγορίες, α) σε αυτές που στοχεύουν στη μετάδοση πληροφορίας και β) σε αυτές που ταυτόχρονα αποτελούν λεκτικές πράξεις.

- Θεωρείται πολύ σημαντική η συνεισφορά σου στην επιτυχία της ομάδας.

- Αθωώθηκε λόγω αμφιβολιών.

- Ο κατηγορούμενος κρίνεται αθώος.

- Χθες βάφτισα το γιο του κουμπάρου μου!

- Βαπτίζεται ο δούλος του θεού Κωνσταντίνος εις το όνομα του Πατρός και του Υιού και του Αγίου Πνεύματος.

Είδη προτάσεων με βάση το περιεχόμενο :

- κρίσεως («Ο γραπτός λόγος αποτελεί σταθμό στην ανάπτυξη του πολιτισμού»)

- επιθυμίας («Έλα μαζί μου!» ή «Θέλω να έρθεις μαζί μου»)

- ερωτηματική («Γίνεται να βρούμε τη χρυσή τομή;»)

- επιφωνηματική («Μπράβο σου!»)

Το φανερό και το λανθάνον νόημα :

Συχνά μια πρόταση ,που συντακτικά θα χαρακτηριζόταν ως πρόταση κρίσης, μπορεί να λειτουργεί ως πρόταση επιθυμίας (να «λανθάνει» δηλαδή άλλο νόημα, αν ο δέκτης συνυπολογίσει κάποιες καταστάσεις).

*Άσκηση εφαρμογής* : να χαρακτηρίσετε συντακτικά τις παρακάτω προτάσεις με βάση το περιεχόμενό τους. Θεωρείτε ότι υπάρχει λανθάνον νόημα σε κάποια/ες από αυτές;

- Κάνει κρύο εδώ μέσα.

- Χμ… Ίσως.

- Τι θα έλεγες να δοκίμαζες τη συμβουλή μου;

- Τα όρια της αντοχής μου εξαντλήθηκαν.

- Εγερθήτε!

Ερωτήσεις ανάπτυξης :α) γιατί πιστεύετε ότι οι γλωσσολόγοι δείχνουν περισσότερο ερευνητικό ενδιαφέρον στον προφορικό λόγο απ’ ό,τι στον γραπτό;

β) υπάρχει περίπτωση να δημιουργηθούν γλωσσικά προβλήματα από οξείες διαφορές ανάμεσα στον προφορικό και το γραπτό λόγο μιας γλωσσικής ομάδας; Έχετε ακούσει ποτέ για τέτοια προβλήματα;

ΠΕΡΙΓΡΑΦΗ :

Πρόκειται για την απεικόνιση, ήτοι την απόδοση των εξωτερικών χαρακτηριστικών, ενός προσώπου, ενός πράγματος, ενός γεγονότος, μιας ενέργειας, μιας κατάστασης (πραγματικής ή φανταστικής) στατικά ή και σε εξέλιξη. Η περιγραφή στοχεύει στην πληρέστερη κατανόηση του περιγραφόμενου αντικειμένου, την αισθητοποίηση (την αντίληψη μέσω των αισθήσεων), την ευαισθητοποίηση (επίκληση στο συναίσθημα), την έκφραση (λογοτεχνική περιγραφή) , την επικοινωνία και άλλους ειδικούς σκοπούς…

Δομή της περιγραφής : αν και δεν υπάρχει κάποιο σταθερό «μοτίβο» για τα περιγραφικά κείμενα, εντούτοις η συνήθης πορεία μιας περιγραφής δομείται ως εξής:

- αντικείμενο-θέμα της περιγραφής

- σκοπός της περιγραφής

- η θέση του στο χώρο/ χρόνο

- ιδιότητες/συστατικά στοιχεία/λεπτομέρειες

Έτσι, η περιγραφή προχωρεί παραγωγικά (από τη γενικότερη εικόνα του αντικειμένου στα επιμέρους στοιχεία-λεπτομέρειες), από πάνω προς τα κάτω και από έξω προς τα μέσα.

*Άσκηση εφαρμογής* : να εντοπίσετε το βασικό σκοπό της περιγραφής στο παρακάτω απόσπασμα:

(…) «Φυσικά, ήταν οι καθρέφτες. Πολλοί και μεγάλοι, από τους μεγαλύτερους που έγιναν ποτέ, κρεμασμένοι μόνιμα έξω και μέσα στο καφενείο, σκεπάζοντας τους λεπρούς τοίχους των χαμόσπιτων, μέσα στο δρόμο. Καθρέφτες με νερά καθάρια κι αστραφτερά σαν όνειρο, με χρυσωμένες, σκαλιστές κορνίζες όλων των ρυθμών, φερμένοι από τη Βενετιά, τα Γιάννενα, τη Λόντρα, το Παρίσι, τη Βιέννη·[…] Κι ήταν κι άλλοι με χαλασμένα νερά, ή με κορνίζες ξεφτισμένες, κι αυτοί, θα ‘λεγες, πως σε μαγνητίζανε περισσότερο, γιατί από τις τρύπες και τις χαρακιές τους έβλεπες πίσω από το σήμερα και το χτες, πίσω από το χρόνο, τη λάσπη που σουβάντιζε τους τοίχους, τη ματαιότητα…»

Στρ. Τσίρκας, Ακυβέρνητες πολιτείες, απόσπασμα από τη σελ. 169 που περιλαμβάνει το σχολικό βιβλίο

*Παραγωγή λόγου* : να περιγράψετε ένα κτήριο (/οίκημα) που έχει ιδιαίτερη σημασία για σας. Να λάβετε την κατάλληλη οπτική γωνία (κυριολεκτικά και μεταφορικά) και να προσαρμόσετε το ύφος σας στον σκοπό για τον οποίο περιγράφετε αυτόν τον χώρο.

Περιγραφή προσώπου : η περιγραφή ενός ατόμου ποικίλει αναλόγως της οπτικής γωνιάς από την οποία γίνεται η περιγραφή (αυτή θα καθορίζει και τα ανάλογα σχόλια) και του σκοπού για τον οποίο γίνεται (δημόσιο έγγραφο, μαρτυρία σε επεισόδιο, αναγνώριση προσώπου, απώλεια…). Γενικά, πάντως έχει την ακόλουθη δομή:

- τυπικά χαρακτηριστικά: πρόκειται για τα αναλλοίωτα (ύψος, χρώμα ματιών, σχήμα προσώπου)

- ιδιαίτερα χαρακτηριστικά/σχόλια : αυτά που τον διαφοροποιούν από άλλα άτομα. Τα ιδιαίτερα στοιχεία, άξια αναφοράς για αυτόν που κάνει την περιγραφή.

*Άσκηση εφαρμογής* : εντοπίστε τη δομή της περιγραφής και τα σχόλια στο ακόλουθο απόσπασμα από την περιγραφή του Κ. Π. Καβάφη: « Σε προσεκτικότερο κοίταγμα, μοιάζει με βυζαντινή μορφή. Είναι μελαχρινός, με μια γυαλάδα λιπαρή στο πεσμένο του δέρμα και με πυκνά μαύρα μαλλιά, εξαιρετικώς μαύρα για την ηλικία του. Τα γυαλιά που φορά σε μια μύτη γρυπή του προφυλάγουν ένα βλέμμα αδικαιολόγητα φοβισμένο, αλλά και χαρακτηριστικά χαμηλωμένο, ένα βλέμμα που αποφεύγει αινιγματικά τις ματιές των άλλων, ενώ, ταυτόχρονα, κοιτάζει με περιέργεια τους γύρω του. Τα μάτια του είναι μεγάλα και τα φρύδια του πυκνά και μαύρα. Στα μάτια του βρίσκεται ολόκληρος. Μέσα απ’ αυτά μαντεύει κανείς όλο τον άνθρωπο, όλο το βίο, την πείρα του όλη. Αποφεύγουν ν’ αντικρίσουν τον απέναντί τους. Κι όμως με τα λαθραία τους κοιτάγματα, μ’ εκείνες τις μισοματιές τους, ζυγίζουν, υπολογίζουν και εννοούν.»

Τίμος Μαλάνος, «Ο Καβάφης απαραμόρφωτος», απόσπασμα από το σχολικό βιβλίο

*Άσκηση ανάπτυξης* : περιγράψτε ένα πρόσωπο που έχει ιδιαίτερη σημασία για σας. Μπορείτε να βασιστείτε στην τυπική δομή της περιγραφής προσώπου ή να της προσδώσετε σχολιαστικό χαρακτήρα, όπως στο απόσπασμα από την παραπάνω περιγραφή.

Ανάπτυξη μιας παραγράφου με αναλογία : η αναλογία είναι μια εκτεταμένη παρομοίωση, που επιλέγεται από έναν συγγραφέα για να καταστήσει πιο σαφές το περιεχόμενο ενός αντικειμένου, μιας ιδέας ή μιας (αφηρημένης) έννοιας. Γι’ αυτό, παρομοιάζει το στοιχείο αυτό με ένα άλλο, πιο γνωστό για τους δέκτες, που έχει και μια λανθάνουσα ομοιότητα με το πρώτο. Ο όρος που θέλει να εξηγήσει ο γράφων λέγεται δεικτικός, ενώ ο όρος που χρησιμοποιεί παρομοιαστικά για να τον καταλάβουμε λέγεται αναφορικός και πλαισιώνεται από παρομοιαστικές - αναλογικές διαρθρωτικές λέξεις – φράσεις (όπως, σαν, έτσι και, κατ’ αναλογία, αναλόγως, αντιστοίχως, παρομοίως…)

*Άσκηση εφαρμογής* : εντοπίστε τους όρους της αναλογίας στην παρακάτω παράγραφο:

« Το ένδυμα λειτουργεί ποικιλοτρόπως για το σύγχρονο αστό. Ανέκαθεν εξέφραζε την κοινωνική τάξη του ανθρώπου, καθώς τα υλικά από τα οποία ήταν φτιαγμένο μαρτυρούσαν την ύπαρξη, ή μη, πλούτου. Γι’ αυτό και στην πρώιμη αστική περίοδο της Δύσης οι ΄΄νεοαστοί΄΄ έκαναν αισθητή την παρουσία τους στο κοινωνικό προσκήνιο μέσα από τις φανταχτερές φορεσιές των γυναικών τους, οι οποίες πολλές φορές δυσκολεύονταν να περπατήσουν λόγω του υφάσματος που έσερναν πίσω τους! Σήμερα, όπου η μόδα έχει επιβάλει μια τάση ενδυματικής εξομοίωσης, το ένδυμα δεν καθορίζει τάξεις (εξάλλου επισήμως έχουν καταργηθεί), αλλά ιδεολογίες, διαθέσεις και στάσεις ζωής. Μπορούμε, πλέον, να πούμε ότι το ρούχο λειτουργεί ως ένας καθρέφτης της προσωπικότητάς μας.»

*Άσκηση ανάπτυξης* : αναπτύξτε την ακόλουθη περίοδο σε μια παράγραφο με τη μέθοδο της αναλογίας:

« Η μόδα στις μέρες μας, με την επίδραση των τεχνολογικών πολυμέσων, λαμβάνει διαστάσεις πανδημίας.»

Αλληγορία : φράση/ έκφραση/ χωρίο που κρύβει νοήματα διαφορετικά από εκείνα που φανερώνουν οι λέξεις της, ενώ βρίθει και μεταφορικής γλώσσας.

Παραβολή : η διήγηση μιας αληθοφανούς ιστορίας με αλληγορικό χαρακτήρα για διδακτικούς, συνήθως, λόγους (π.χ. οι ευαγγελικές παραβολές).

Τόσο η αλληγορία, όσο και η παραβολή διαφέρουν από την παρομοίωση στην εκφορά (δεν εκφέρονται με τις παρομοιαστικές διαρθρωτικές λέξεις), στην έκταση (οι παραβολές είναι πιο εκτενείς) και στον σκοπό που εξυπηρετούν (η παρομοίωση/αναλογία έχει επεξηγηματικό στόχο, ενώ η παραβολή/αλληγορία διδακτικό)

*Άσκηση ελεύθερης ανάπτυξης* : γράψτε ένα κείμενο με παραβολικό/αλληγορικό χαρακτήρα για το ρόλο του ενδύματος στη ζωή μας

ΑΦΗΣΗΣΗ :

- Είναι η παράθεση της εξελικτικής πορείας συμβάντων-γεγονότων (πραγματικών ή πλασματικών) . Πρόκειται για επικοινωνιακή πράξη, κάτι που σημαίνει ότι προϋποθέτει τουλάχιστον δύο πρόσωπα: έναν πομπό-αφηγητή και έναν αποδέκτη της αφήγησης. Μπορεί να είναι σύντομη-συνοπτική ή εκτεταμένη (π.χ. η περιώνυμη φράση του Ιουλίου Καίσαρα: ήλθον, είδον και ενίκησα- veni, vidi, vici, αποτελεί τη συντομότερη αφήγηση, ήτοι διαδοχή ενεργειών).

- Στην αφήγηση διακρίνεται το αφηγηματικό περιεχόμενο (γεγονότα, πράξεις…) και η αφηγηματική πράξη (ο τρόπος παρουσίασης-εξιστόρησης των γεγονότων από τον αφηγητή). Αυτό σημαίνει ότι μπορεί να έχουμε αφηγήσεις με κοινό περιεχόμενο, αλλά (λόγω άλλου στόχου, δέκτη, κειμενικού /λογοτεχνικού είδους…) με διαφορετικό τρόπο (π.χ. η παρουσίαση ενός εγκλήματος από την έκθεση της Αστυνομίας και από έναν μυθιστοριογράφο.)

- Τα αφηγηματικά είδη μπορούν να διαιρεθούν σε δυο γενικές κατηγορίες:

α) αφηγήσεις πραγματικών γεγονότων (ιστοριογραφία, αυτό/βιογραφία, ημερολόγιο, απομνημονεύματα, υπηρεσιακή αναφορά, επιστολή, μαρτυρία-αυτοψία, πρακτικά συνεδρίασης, επιστημονική ανακοίνωση…)

β) αφηγήσεις πλασματικών γεγονότων (μυθιστορηματική βιογραφία, μυθιστόρημα, μυθιστόρημα με αυτοβιογραφικά στοιχεία, ιστορικό μυθιστόρημα, διήγημα…)

Όπως είναι λογικό, το ύφος του κάθε αφηγηματικού είδους (επίσημο, οικείο, επιστημονικό, λογοτεχνικό…) καθορίζεται από την ιδιαίτερη επικοινωνιακή περίσταση, την οπτική γωνία του αφηγητή, το σκοπό για τον οποίο γράφεται (πληροφόρηση της κοινής γνώμης, μετάδοση προσωπικών εμπειριών, πρόκληση συναισθημάτων/αντιδράσεων…)

*Άσκηση εφαρμογής* : στο απόσπασμα που ακολουθεί να χαρακτηρίσετε το ύφος του αφηγηματικού είδους, τη γλώσσα που χρησιμοποιείται σε αυτό και το σκοπό για τον οποίο γράφτηκε:

«(…) Ένα μήνα μείναμε στη Χίο, ούτε παράθυρο ούτε πόρτα χιώτικη είδαμε ανοιχτή. Μετά σπάσαμε μια αποθήκη και πήγαμε και καθίσαμε. Από κει δα ξεκινήσαμε και φύγαμε. Πρώτη του Σεπτέμβρη πήγαμε στη Χίο, δύο του Οκτώβρη ήμαστε στην Κρήτη, στα Χανιά. Εκεί ήρθε ένας και μας πήρε να μαζέψουμε ελιές στην Παλιοχώρα. Ένα μερόνυχτο και μια μέρα κάναμε, για να φθάσουμε. Ανάμεσα στα βουνά και στα λαγκάδια περπατούσαμε. (…)»

Μαρτυρίες από τις επαρχίες των δυτικών παραλίων της Μικρασίας, Κέντρο Μικρασιατικών Σπουδών, απόσπασμα από το σχολικό βιβλίο, σελ. 236

*Ερώτηση ανάπτυξης* : ποιες διαφορές πιστεύετε ότι θα είχε μια επιστημονική ανακοίνωση από το παραπάνω απόσπασμα ως προς τα ίδια στοιχεία που σας ζητήθηκε να εντοπίσετε (ύφος, γλώσσα, σκοπός);

*Παραγωγή λόγου*: Σε ένα συμμαθητή σας επιβλήθηκε ποινή αποκλεισμού από τη σχολική πολυήμερη εκδρομή, λόγω αυθάδειας προς τον καθηγητή του. Εσείς αναλαμβάνετε να συντάξετε μια επιστολή διαμαρτυρίας προς το Συμβούλιο των Καθηγητών του σχολείου σας, στην οποία θα αφηγηθείτε το περιστατικό από τη δική σας οπτική γωνία και θα επιχειρηματολογήσετε για τη γενικότερη σημασία της επιβολής κυρώσεων στο χώρο του σχολείου που δε συνάδει με τη συγκεκριμένη ποινή. (300 περίπου λέξεις)

Η οπτική γωνία στη λογοτεχνική αφήγηση : εισαγωγικά πρέπει να διευκρινιστεί ότι, αντίθετα με ό,τι συμβαίνει στην πραγματική ζωή, ο αφηγητής κι ο συγγραφέας είναι δύο διαφορετικά πρόσωπα στη λογοτεχνία. Ο συγγραφέας είναι εξωκειμενικό πρόσωπο, ενώ ο αφηγητής είναι πρόσωπο-στοιχείο του κειμένου-λόγου και, ανάλογα με το βαθμό συμμετοχής του στα γεγονότα που αφηγείται, μπορούμε να διακρίνουμε δύο τύπους: α) αφηγητή που συμμετέχει στα γεγονότα –«ενδοδιηγητικό» ( αυτοβιογραφία, απομνημονεύματα…), οπότε κυριαρχεί το α΄ ενικό ρηματικό πρόσωπο και β) αφηγητή που δε μετέχει στα γεγονότα «εξωδιηγητικό» (δημοσιογράφος, ιστορικός/μυθιστοριογράφος…), οπότε συνήθως κυριαρχεί το γ΄ ενικό ρηματικό πρόσωπο. Η μορφή που θα λάβει τελικά ο αφηγητής καθορίζεται από το συγγραφέα με συνήθως δύο δυνατότητες αφηγηματικής σκοπιάς:

1) Μηδενική εστίαση : αφήγηση από παντογνώστη αφηγητή, χωρίς οπτική γωνία. Πρόκειται για έναν αφηγητή-«Θεό», που γνωρίζει τα πάντα για τα πρόσωπα της αφήγησης και , ως εκ τούτου, δε χρειάζεται να έχει συγκεκριμένη οπτική γωνία (εστίαση).

2) Εσωτερική εστίαση : αφήγηση υπό την οπτική γωνία ενός προσώπου συμμετέχοντος. Πρόκειται για έναν αφηγητή-«άνθρωπο», με περιορισμένη γνώση στα όρια της εστίασής του (της οπτικής του γωνίας).

Φυσικά, συχνά στο ίδιο έργο μεταβάλλονται , τόσο η οπτική γωνία, όσο και ο αφηγητής ανάλογα με τους στόχους του συγγραφέα.

*Άσκηση εφαρμογής* : Σκεφτείτε παραδείγματα λογοτεχνικών έργων με διάφορα είδη αφηγητή και οπτικής γωνίας (με ενδοδιηγητικό αφηγητή, με εξωδιηγητικό αφηγητή, με μηδενική εστίαση και με εσωτερική εστίαση).

Αφηγηματικοί τρόποι : ο συγγραφέας παρουσιάζει το υλικό της αφήγησής του με δυο τρόπους,

α) την αφήγηση (διηγείται ο ίδιος τα γεγονότα και μεταδίδει πλάγια τα λεγόμενα των χαρακτήρων) και β) το διάλογο (οι ήρωες παίρνουν το λόγο, όπως στα θεατρικά έργα).

Αφηγηματικοί χρόνοι : 1) εξωτερικοί / εξωκειμενικοί :

Χρόνος του πομπού : η εποχή κατά την οποία ζει ο πομπός-συγγραφέας

Χρόνος του δέκτη : η εποχή-χρονική στιγμή κατά την οποία δέχεται το μήνυμα (διαβάζει το έργο) ο δέκτης

Χρόνος των γεγονότων : η εποχή-χρονική στιγμή κατά την οποία διαδραματίζονται τα γεγονότα της αφήγησης

2) εσωτερικοί / εσωκειμενικοί :

Χρόνος της ιστορίας : η φυσική διαδοχή των γεγονότων στις χρονικές βαθμίδες (παρελθόν-παρόν-μέλλον)

Χρόνος της αφήγησης : η συγκεκριμένη ιστορία (“story”) της αφήγησης. Συχνά οι χρόνοι της ιστορίας και της αφήγησης δε συμπίπτουν, καθώς στην αφήγηση τα γεγονότα μπορεί να παρουσιάζονται με άλλη σειρά, διάρκεια και συχνότητα

Αν τώρα συγκρίνουμε τους διάφορους χρόνους , μπορούμε να παρατηρήσουμε:

Αναχρονίες : πρόκειται για παραβιάσεις της χρονικής ακολουθίας των γεγονότων με αναδρομικές αφηγήσεις (“flash back”), ήτοι αναφορά σε προγενέστερα γεγονότα από το σημείο που βρίσκεται ο χρόνος της αφήγησης ή με πρόδρομες αφηγήσεις που «προοικονομούν» γεγονότα τα οποία θα συμβούν αργότερα (π.χ. «και τότε έσφιξε το χέρι στον άνθρωπο που μετά από καιρό θα γινόταν ο φονεύς του αδελφού του», Γ. Βιζυηνός)

Σχέσεις διάρκειας : 1) χρόνος της αφήγησης<χρόνος της ιστορίας (ο αφηγητής συμπυκνώνει σε λίγο χώρο μεγάλο χρονικό διάστημα , π.χ. «κάπως έτσι περνούσαν τα χρόνια…»)

2) χρόνος της αφήγησης > χρόνος της ιστορίας (πρόκειται για την επιβράδυνση, δηλαδή τη χρονική παράταση με λεκτικό τρόπο, ενός γεγονότος. Αναλόγως του αφηγηματικού σκοπού, μπορεί ο αφηγητής να παρουσιάσει σε σελίδες ολόκληρες ένα γεγονός, του οποίου η φυσική χρονική διάρκεια είναι κάποιες στιγμές)

3) χρόνος της αφήγησης = χρόνος της ιστορίας (πρόκειται για τη λεγόμενη διαλογική «σκηνή»)

Συχνότητα : υπάρχει περίπτωση ένα γεγονός που συνέβη μια φορά, να παρουσιάζεται στην αφήγηση περισσότερες φορές , αφηγημένο όμως κάθε φορά με διαφορετικό τρόπο, ύφος, προοπτική…(χαρακτηριστική θα ήταν και πάλι η αφηγηματική αναφορά στον φόνο του αδελφού του Γ. Βιζυηνού από διάφορα πρόσωπα, τον ίδιο τον αφηγητή-Βιζυηνό, τον φονέα, τον πολιτοφύλακα…)

*Άσκηση εφαρμογής* : χαρακτηρίστε τους αφηγηματικούς χρόνους σε κάθε μια από τις ακόλουθες περιπτώσεις: προφορική αφήγηση των διακοπών σας σε ένα διάλογο με φίλο, αναμετάδοση ποδοσφαιρικού αγώνα, ενημέρωση του ημερολογίου σας, αυτοβιογραφία, ιστορικό κείμενο

*Ερώτηση ανάπτυξης* : 1)Μπορείτε να σκεφτείτε αφηγηματικές περιπτώσεις, όπου ο χρόνος του πομπού θα είναι προγενέστερος από το χρόνο των γεγονότων;

2) Πώς πιστεύετε ότι λειτουργεί η «σκηνή» σε ένα αφηγηματικό κείμενο;

3) Ποια είναι η σχέση των διηγημάτων επιστημονικής φαντασίας αφενός με τη λογοτεχνία και αφετέρου με την επιστήμη;

*Παραγωγή λόγου* : 1)Αφηγηθείτε τα παιδικά χρόνια από την οπτική ενός ηλικιωμένου ατόμου (του παππού/της γιαγιάς σας) και κατόπιν από τη δική σας οπτική.

2) Ο Άλντους Χάξλει («Θαυμαστός καινούργιος κόσμος») κι ο Τζορτζ Όργουελ («1984») οραματίστηκαν το μέλλον του ανθρώπου υπό τη σκοπιά του πλήρους ελέγχου πάνω στο συναίσθημα (ο πρώτος) και της πλήρους επιβολής πάνω στη σκέψη (ο δεύτερος). Δοκιμάστε να κάνετε μια «μελλοντολογική» αφήγηση για τα γηρατειά της γενιάς σας!

(οι απόψεις-κριτικές για τους δύο συγγραφείς βασίζονται στα σχολικά αποσπάσματα)

ΠΕΡΙΓΡΑΦΗ ΚΑΙ ΑΦΗΓΗΣΗ

- Διάκριση της περιγραφής από την αφήγηση : πρόκειται για τη διαφοροποίηση του στατικού μέρους του κειμένου από το δυναμικό . Δηλαδή, η περιγραφή παρουσιάζει το αντικείμενο στο χώρο (με το χρόνο «παγωμένο»), ενώ η αφήγηση σχετίζεται με την εξέλιξη των γεγονότων στο χρόνο αναφέροντας συχνά και τις αιτίες/αποτελέσματά τους . Άρα, η πρώτη σχετίζεται με το «είναι», ενώ η δεύτερη με το «γίγνεσθαι».

- Η περιγραφή μέσα στην αφήγηση :

* Σκιαγραφεί τα πρόσωπα, στήνει το σκηνικό της δράσης και φωτίζει την αφήγηση με διάφορες άμεσες ή έμμεσες πληροφορίες.
* Πετυχαίνει τη μετάβαση από το ένα αφηγηματικό μέρος στο άλλο.
* Προκαλεί αγωνία και αναμονή (suspens) στον αναγνώστη με την επιβράδυνση της δράσης (σα να σταματάει ο αφηγηματικός χρόνος)
* Προσφέρει αισθητική απόλαυση στον αναγνώστη ενεργοποιώντας το συναίσθημα (επίκληση στο συναίσθημα)
* Αισθητοποιεί τα αντικείμενα και το χώρο (τα κάνει προσιτά στις αισθήσεις, δίνοντάς τους οπτικές-«φαντασιακές» διαστάσεις)

*Άσκηση εφαρμογής* : Προσπαθήστε να διακρίνετε τα περιγραφικά μέρη από τα αφηγηματικά στο παρακάτω απόσπασμα. Ποια η λειτουργία του χρόνου σε κάθε περίπτωση; Αληθεύουν όσα επισημάνθηκαν για το ρόλο της περιγραφής μέσα στην αφήγηση;

« … Από πολλά κιόλας χρόνια, δεν επιζούσε πια τίποτε για μένα απ’ το Κομπραί, παρά μόνο η σκηνή και το δράμα της ώρας που έπρεπε να πλαγιάσω, όταν, μια χειμωνιάτικη μέρα, μόλις γύρισα στο σπίτι, η μητέρα μου, βλέποντας πως κρύωνα, πρότεινε να μου δώσει, μόλο που δεν το συνήθιζα, λίγο τσάι. Στην αρχή αρνήθηκα κι ύστερα, δεν ξέρω γιατί, άλλαξα γνώμη. Έστειλε να φέρουν εν’ απ’ αυτά τα κοντόχοντρα γλυκά που ονομάζονται μικρές μαντλέν και φαίνονται σα να ‘χουν χυθεί στην αυλακωτή φόρμα μιας αχιβάδας. Και σε λίγο, μηχανικά, εξουθενωμένος απ’ την πληχτική μέρα και την προοπτική ενός θλιβερού αύριο, έφερνα στα χείλια μου μία κουταλιά τσάι όπου είχα αφήσει να μαλακώσει ένα κομμάτι μαντλέν. Αλλά τη στιγμή που η γουλιά, ανακατεμένη με τα ψίχουλα του γλυκού, άγγιξε τον ουρανίσκο μου, σκίρτησα, προσέχοντας κάτι καταπληκτικό που συνέβαινε μέσα μου. Μια γλυκειά απόλαυση με είχε κυριεύσει, απομονωμένη, χωρίς να ξέρω την αιτία της. Μου είχε ξαφνικά κάνει τις περιπέτειες της ζωής αδιάφορες, ακίνδυνες τις καταστροφές της, ανύπαρκτη τη συντομία της, με τον ίδιο τρόπο που επενεργεί ο έρωτας, πλημμυρίζοντάς με με μία πολύτιμη ουσία: ή μάλλον η ουσία αυτή δεν ήταν μέσα μου, ήμουν εγώ. Είχα πάψει να νιώθω τον εαυτό μου μέτριο, τυχαίο, θνητό. Από πού μπορούσε να μου έρχεται αυτή πως την ξεπερνούσα απεριόριστα, πως δεν μπορούσε να είναι της ίδιας φύσης. Από πού ερχόταν; Τι σήμαινε; Πού θα την συλλάβω; […]

Μ. Προυστ, Αναζητώντας το χαμένο χρόνο (απόσπασμα από τα βοηθητικά κείμενα του σχολικού βιβλίου σελ. 243-250)

*Παραγωγή λόγου* : Αφηγηθείτε ένα περιστατικό από τη ζωή σας δίνοντας κωμική/σατιρική διάσταση σε πρόσωπα ή καταστάσεις που περιλάμβανε (π.χ. την εμπειρία σας από τη γραφειοκρατία, την ακατανόητη αυστηρότητα ενός ενήλικα, την εμμονή ενός ηλικιωμένου σε παραδοσιακά έθιμα ή προλήψεις…). Υποθέστε ότι το κείμενό σας θα δημοσιευτεί στην εφημερίδα του σχολείου σας. (300 λέξεις)

Βοηθητικές πληροφορίες για την παραπάνω παραγωγή μπορεί να αποτελέσουν οι λόγοι που προκαλούν το κωμικό:

- ένα σφάλμα, μια αδεξιότητα (γέλιο ανωτερότητας)

- κάτι που προκαλεί έκπληξη

- η αναιτιολόγητη επανάληψη ενός λόγου, μιας κατάστασης, μιας κίνησης

- μια παρεξήγηση

- η εκτροπή από την καθιερωμένη κανονικότητα (νόρμα), π.χ. ένα ζώο που λέει ανέκδοτα…

- η αντιστροφή όρων σε μια φράση/ρόλων σε μια κατάσταση (π.χ. «Καλά έπεσες πάνω στο δέντρο; - Αυτό ήρθε καταπάνω μου!»

- η μεταφορά φράσης/σκηνής/ιστορίας σε τόνο/ύφος που δεν της ταιριάζει ,π.χ. η υπερβολή («grotesque»), όταν ένας ταπεινός χαρακτήρας υπεραναδεικνύεται, ή η υποβάθμιση («burlesque») στις παρωδίες υψηλών προσώπων/αξιών/έργων.

ΤΟ ΧΡΟΝΟΓΡΑΦΗΜΑ

Είναι είδος έντεχνου πεζού λόγου που δημοσιεύεται σε εφημερίδες και περιοδικά. Πρόθεσή του είναι να σχολιάσει την επικαιρότητα της κοινωνικής, πολιτιστικής, πολιτικής ζωής κ.τ.λ. Είναι σύντομο και ευχάριστο κείμενο, που καλύπτει συγκεκριμένη στήλη στην εφημερίδα ή στο περιοδικό. Γράφεται σε τόνο εύθυμο, χαριτωμένο, χιουμοριστικό, αλλά και επικριτικό, δηκτικό, ειρωνικό, συμβουλευτικό, έμμεσα ή άμεσα διδακτικό… Έτσι, συνταιριάζει αρμονικά την ευφυολογία και τον κριτικό στοχασμό, την αφήγηση και τη διδαχή , την ειρωνεία και τη σοβαρότητα. Οι αναγνώστες συνήθως το περιμένουν και συχνά θέτουν στους χρονογράφους θέματα για πραγμάτευση. Το ύφος του παρουσιάζεται με παραλλαγές και συνήθως είναι κοφτό, λιτό, ζωντανό, με μικροπερίοδο λόγο, παρατακτική σύνδεση ή ασύνδετο σχήμα, στοιχεία προφορικότητας, δραματοποίηση και γλαφυρότητα. Κάποτε εισχωρεί στο χώρο της λογοτεχνίας και κάποτε παραμένει στην περιοχή της δημοσιογραφίας. Στην Ελλάδα το χρονογράφημα με τη σημερινή του μορφή το εισήγαγε ο Κωνσταντίνος Πωπ, ο οποίος κατέγραφε και σχολίαζε στο περιοδικό «Ευτέρπη» τα αξιοσημείωτα γεγονότα κάθε μήνα. Βέβαια, οι απαρχές του χρονογραφήματος τοποθετούνται στη Βυζαντινή περίοδο, όπου οι χρονογράφοι ξεκινούσαν την εξιστόρηση από καταβολής κόσμου και έφταναν μέχρι τον παρόντα αυτοκράτορα (π.χ. Ιωάννης Μαλάλας).

Άσκηση εφαρμογής : προσπαθήστε να εντοπίσετε τα χαρακτηριστικά του χρονογραφήματος στο παρακάτω απόσπασμα:

« Να είσαι ‘τέως’ είναι …μια θλίψη! Διότι τέως σημαίνει … τέως! Όχι νυν! Κάτι δηλαδή, που ανάγεται στο παρελθόν και δεν έχει ούτε μέλλον ούτε και καμιάν ελπίδα μέλλοντος. Τέως πρόεδρος, τέως διοικητής, τέως διευθυντής, τέως κυβερνήτης, τέως βουλευτής, τέως υπουργός – και δη, φευ! … την σήμερον ημέραν – τέως, τέλος πάντων…τέως !

Χτες ήσουν παντοδύναμος, σούζα μπροστά σου όλοι, κλαρίνο ο σωφέρ της λιμουζίνας σου, τεμενάδες από δω, τεμενάδες από κει.

- Ω, κ. υπουργέ!

- Ω, κ. διοικήτά!

- Ω, κ. κυβερνήτα!

Απροσμέτρητη η γλύκα της εξουσίας! Και ο απολαμβάνων γέρνει λιγάκι τον ώμο προς τα κάτω, τον δεξιό ή τον αριστερό, ανάλογα με το πού τον βαραίνει περισσότερο η δόξα. […] Γινόμενος όμως, ‘τέως’, ξαφνικά – κάποτε θα γίνεις, σύμφωνα με κάποιον νόμο της φύσεως, αιώνιο και απαράβατο – Ύψιστε, τι καταστροφή ! Σαν όνειρο μαγευτικό, που μια στιγμή γεννιέται, με κάποιον πόνο μυστικό, ποτέ δε λησμονιέται… Και.. κλαύσον με, μάνα, κλαύσον με! Όλα τα πάντα γίνονται παρελθόν, καπνός που διαλύεται!

Εκτός αν ήσουν τέως… καμαριέρης του Ωνάση, φερ’ ειπείν! Ή τέως γραμματεύς της κυρίας Τζάκυ φερ’ ειπείν! Ή τέως αρχιθαλαμηπόλος κάποιου βασιλέως, ή τέως μάγειρος κάποιας μεγαλειότητος του πλούτου, της πολιτικής, των ανακτόρων. Είναι οι μόνες περιπτώσεις που η δόξα σου αρχίζει αποκλειστικά και μόνο από τη στιγμή που έγινες ‘τέως’! Ως ‘νυν’ δεν είχες, βέβαια, να καυχηθείς ιδιαιτέρως για τη δόξα σου, διότι ολόκληρη η ζωή σου ήταν τεμενάδες… κύψεις και επικύψεις, ‘μάλιστα κυρίες’, ‘διατάξτε κύριε’, ‘όπως επιθυμείτε κύριε’, ‘έχετε δίκαιον κύριε’, ή ‘εξοχότατε’, ή ‘υψηλότατε’, ή ‘μεγαλειότατε’ και βάλε. […]

Έγραψε απομνημονεύματα και ο Τσώρτσιλ, ο Ντε Γκολ, ο Λόϋδ Τζωρτζ, ο Κλεμανσώ κι όλοι οι μεγάλοι στρατηγοί σε όλες τις εποχές. Τα απομνημονεύματα, όμως που γράφει ο τέως υπηρέτης μεγάλων προσωπικοτήτων ή των μεγιστάνων του πλούτου- ανδρών και γυναικών – έχουν άλλο γούστο και άλλη επιτυχία. Είναι το συναρπαστικό υλικό του γοητευτικού κουτσομπολιού, που συναρπάζει τις μάζες και γι’ αυτό πάντα το είδος αυτό των βιβλίων γίνεται ‘μπεστ σέλερ ‘. Και βγάζει ο ‘συγγραφέας’ του τόσα, καμιά φορά, όσα δεν έβγαλε σε όλη τη σταδιοδρομία του, κάνοντας τεμενάδες.

Οι μόνοι ευτυχισμένοι ‘τέως’!

- Ποιος είναι αυτός ο λόρδος;

- Ο τέως… θαλαμοφύλαξ του κ. Ωνάση!

- Ω… περιπεράστε παρακαλώ!

Τώρα δέχεται ο ίδιος τους τεμενάδες.

Μη μου πείτε ότι δεν πρόκειται για μια δόξα ελεεινής μορφής!...»

Δημήτρης Ψαθάς, 20-11-1971 (απόσπασμα από το σχολικό βιβλίο, σελ. 288-289)